De seneste måneder er der blevet brugt rigtig mange gule og blå perler hjemme hos otte-årige Jens Fogh Thomsen fra Biersted. Han laver perleplader med gule kyllinger med blå ben og sælger dem til fordel for ukrainske børn. -	Jeg hørte om krigen i Ukraine, og så tænkte jeg, at vi skal hjælpe børnene. Det er bedst at gøre noget, siger Jens Fogh Thomsen. I første omgang begyndte perlepladeproduktionen for at samle ind til støttekoncerten ”Sammen for Ukraine” 12. marts. Her lykkedes det at samle imponerende 24.000 kroner ind. Næsten 30.000 kroner samlet ind Indsamlingen stoppede ikke efter støttekoncerten. Efterfølgende har endnu flere henvendt sig til Jens for at købe kyllinger, og der er sendt pakker afsted til hele landet. Siden marts er der samlet yderligere 4000 kroner ind, og det samlede beløb er nu på 28.000 kroner. -	Der var flere og flere, der ville købe kyllinger, og det var fra hele landet, siger Jens, der har været lidt overrasket over den store interesse. De 4000 kroner har den otte-årige dreng valgt at bruge på forskellige gaver, og tirsdag kunne han aflevere gaverne til ukrainske børn, der går i modtageklasse på Brovst Skole. -	Det var dejligt at være dernede, for de blev rigtig glade, og så ved man, at det er godt, det, man gør. Der var en, der gav mig en kæmpe krammer, og jeg fik også tegninger, hvor der var skrevet tak på dansk og ukrainsk. De har ingenting Gaverne til de ukrainske børn bestod af poser med bamser, sæbebobler, tuscher, papir og - selvfølgelig - perler. Poserne blev med det samme åbnet af børnene, og det gjorde indtryk på Jens’ mor, Majbrit Fogh, da hun så, hvor glade de blev: -	Det var jo nærmest helt juleaftens-glæde. Det var helt vildt. Det er jo måske det eneste, de har at lege med, siger hun. Jens har i alt lavet 4000 kyllinger med hjælp fra familie og venner. De fleste af dem er solgt for at indsamle penge til Ukraine, men Jens har også valgt at donere nogle af dem til pynt på Hjørring Sygehus samt Hammel Neurocenter. TV2 Nord besøgte Jens 13. marts i år, dagen efter støttekoncerten: Hans ihærdige arbejde for at hjælpe har i den grad gjort hans mor Majbrit Fogh stolt. -	Jeg synes, det er flot. Det er også en god læring, og vi bakker selvfølgelig op om det. Vi hjælper med det, vi kan, og så er det sejt, at han bare går i gang og siger, at nu skal der ske noget. Selvom der allerede er lavet rigtig mange kyllinger, så laver Jens gerne endnu flere, for han er ikke færdig med at støtte de ukrainske børn endnu.

Opsummering:
28.000 kroner. Så meget har Jens Fogh Thomsen indtil videre samlet ind til fordel for ukrainske børn.